वाराणसी पहुंचे प्रधानमंत्री नरेंद्र मोदी, राष्ट्र के नाम समर्पित करेंगे छह लेन वाला NH-19
प्रधानमंत्री नरेंद्र मोदी वाराणसी पहुंच गए हैं, वे आज देव दीपावली कार्यक्रम में भाग लेंगे और उसके बाद 6 लेन वाला राष्ट्रीय राजमार्ग 19 देश के नाम समर्पित करेंगे।
लखनऊ. प्रधानमंत्री नरेन्द्र मोदी आज अपने लोकसभा निर्वाचन क्षेत्र वाराणसी के दौरे पर पहुंच गए हैं,  प्रधानमंत्री अपने वाराणसी प्रवास के दौरान देव दीपावली में महोत्सव में हिस्सा लेंगे। पीएम मोदी के सभी कार्यक्रमों में प्रदेश के मुख्यमंत्री योगी आदित्यनाथ उनके साथ रहेंगे। इस बीच वह राष्ट्रीय राजमार्ग संख्या-19 के हण्डिया-राजा तालाब खंड का 6-लेन चौड़ीकरण कार्य राष्ट्र को समर्पित करेंगे। वे श्री काशी विश्वनाथ मन्दिर धाम परियोजना स्थल भी जाएंगे।प्रधानमंत्री मोदी लगभग सवा दो बजे वाराणसी पहुंचे है और वहां से सेना के हेलीकॉप्टर द्वारा खजूरी जनसभा स्थल पहुंच रहे हैं जहां प्रयागराज- वाराणसी सिक्सलेन का लोकार्पण कर वह जनसभा को संबोधित करेंगे। बताया गया है कि वहां से हेलीकॉप्टर से वह डोमरी जाएंगे और इसके बाद सड़क मार्ग से भगवान अवधूत राम घाट जाएंगे जहां से क्रूज पर सवार होकर ललिता घाट पहुचेंगे।प्रधानमंत्री के कार्यक्रम के मुताबिक इसके बाद उनका काफिला विश्वनाथ मंदिर आएगा जहां वह दर्शन पूजन कर कॉरिडोर के विकास कार्यों का स्थलीय निरीक्षण करेंगे। कार्यक्रम के अनुसार वह क्रूज से वापस राजघाट पहुँचेंगे और पांच बजे दीप जलाकर दीपोत्सव की शुरुआत करेंगे और पावन पथ वेबसाइट का लोकार्पण करेंगे। प्रधानमंत्री मोदी 5.45 बजे क्रूज से रविदास घाट के लिए रवाना होंगे और चेतसिंह घाट पर 10 मिनट का लेजर शो देखेंगे। रविदास घाट पहुंच कर वह कार से सारनाथ के लिए रवाना हो जाएंगे और यहां लाइट एंड साउंड शो देखेंगे और 8.15 बजे बाबतपुर एयरपोर्ट से दिल्ली वापस लौट जाएंगे।